Twee steunpilare vir die kerk in die storm: God se sterkte en sy verbondsliefde. | Ons enigste Troos
Die tyd waarin Dawid hierdie Psalm gedig het, was ‘n stormagtige tyd. Rondom hom het die branders van die rewolusie van Absalom geslaan. Dit was geen gewone opstand nie, maar ‘n opstand teen Christus. Dawid het immers Christus afgebeeld. Dit is die groot stryd van alle eeue. Ook ons bevind ons midde-in die tornado, want in Psalm 2:1-3 word die hele wêreldgeskiedenis saamgevat in die stryd van die volke, nasies en konings teen die HERE en sy Gesalfde, Christus: Laat ons die HERE en sy Christus se bande stukkend ruk en hulle toue van ons afwerp!
Dawid vind sy rus in die spreke, in die Woord van God. Dit moet ons leer hoe belangrik die Woord en die prediking van die Woord ook vir ons is.
Dawid vind sy rus in die wat die HERE van Homself in sy Woord sê: God is sterk, die Here is goedertieren (verbondsliefde). Ons moet weet Wie en Wat God vir ons is.
God se sterkte gee aan sy volk heerlike sekuriteit: die HERE is ‘n sterk toring teen die vyand (Ps 61:4) en ‘n sterk rots (Ps 62: 8). In die Nuwe Testament (Mt 28:18-20) sê Jesus vir sy kerk: Aan My is gegee alle mag in die hemel en op aarde. Met daardie Woord, wat sê hoe magtig Hy is, stuur Hy sy kerk die storm in. Daarbý beloof Hy ook: En kyk, Ek is met julle al die dae tot aan die voleinding van die wêreld. Amen (=voorwaar!). En in Efesiërs 6:10 vermaan Paulus ons: Eindelik, my broeders, word kragtig in die Here en in die krag van sy sterkte.
Ook in die Nuwe Testament hoor ons van die HERE se verbondsliefde. Dit sien ons in Christus: … en ons het sy heerlikheid aanskou, ‘n heerlikheid soos van die Eniggeborene wat van die Vader kom — vol van genade (verbondsliefde) en waarheid. Daar is geen groter bewys van God se verbondsliefde as Christus nie. Want so lief het God die wêreld gehad, dat Hy sy eniggebore Seun gegee het, sodat elkeen wat in Hom glo, nie verlore mag gaan nie, maar die ewige lewe kan hê. (Joh 3:16)
Calvyn gaan vêrder: Waarvoor sal ons bang wees, as hierdie sterk God ons onder sy vlerke hou? Met sy verborge mag hou Hy die goddelose en die Satan met sterk bande vas. Boonop is sy verbondsliefde altyd daar vir alle gelowiges.